AUTOR: Sputnik DATUM I VREME: 26.03.2018. 19:08

Novinarka TV Most Sonja Milojević opisala je kako je izgledao današnji dan i kako se ROSU iživljavala civilima

ROSU, Foto: Privatna arhiva

„U toku današnjeg dana održavao se unutrašnji dijalog, na kome su prisustvovali direktor za Kancelariju za Kosovo i Metohiju Marko Đurić i generealni sekretar predsednika republike Nikola Selaković. Negde na polovini obraćanja i ostalih učesnika ovog skupa, jer su tu bili ministri u pokrajinskoj Vladi, predstavnici lokalnih samouprava sa severa i juga, upali su pripadnici specijalne jedinice ROSU i, tako moram da kažem, upotrebili silu. Odveli su direktora kancelarije za Kosovo i Metohiju Marka Đurića — lišili ga slobode. Veliki broj učesnika je takođe zadobio teže i lakše telesne povrede. Slobodno mogu reći da su oni primenjivali silu nad prisutnima koji su učestvovali na okruglom stolu. Sve je to trajalo nekih petnaestak minuta. Ponavljam da je bilo izuzetno napeto“.

Sonja Milojević je u emisiji „Na nišanu Lazanskog“ opisala kako je sve izgledalo.

Gospodin Đurić i Selaković su ipak ušli na Kosovo i Metohiju?

— Tako je. Ušli su i posle nekih petnaestak minuta, tokom obraćanja skupu, upala je specijalna jedinica ROSU

Kako je ta specijalna jedinica mogla da upadne u salu gde je bio taj sastanak? Gde je vama interno obezbeđenje? Gde je narod?

— To nije pitanje za mene. Ljudi su se jako brzo skupili. Građani Kosovske Mitrovice oglasili su sirene za uzbunu. Mnogo građana je i sada ovde po celom gradu i pratićemo dalji tok dešavanja.

Gde je jedinica ROSU njih odvela?

— Zasad ja to ne znam. To se bukvalno desilo pre petnaestak minuta. Pod njihovim pritiskom smo svi morali da napustimo salu. Naše kolege novinari su takođe povređeni tokom njihovog upada.

Šta su koristili?

— Došli su sa punim naoružanjem, punom ratnom opremom. Nisu prebili samo novinare. Sve koji su bili u sali.

Je li bilo nekog otpora?

— Ne znam šta da vam kažem. Oni koji su se suprotstavljali, dobili su batine.

Gde su vam ti „čuvari mosta“?

— Ja vam ponavljam ono što sam videla. Dalje ne mogu da komentarišem i da prepričavam ono što nisam videla. Ponavljam da je veliki broj ljudi, Mitrovčana prisutan.

Da li ima ljudi na ulicama?

— Ima jako veliki broj ljudi na ulici. Videćemo šta će se dalje dešavati. Očekujemo i neku konferenciju za štampu. Videćemo ko će moći da nam se obrati posle svega što nam se malopre desilo. Zasad toliko iz Kosovske Mitrovice.